د پاکستان د خواست نه منلو پرسر، د فیس بک هرکلی
اسامه خلجي وايي د پاکستان حکومت په دې ګامونو هغه خلک غلي کول غواړي چې په سوشل میډیا د حکومت په بدو نیوکې، د خپلو حقونو غوښتنې او د حکومتي ادارو په ناکامۍ پوښتنې راپورته کوي.
واشنګټن ډي سي — په پاکستان کې انټرنیټ یا سوشل میډیا باندې د ازادې او حقونو لپاره کار کونکو د حکومتي بندیزونو نه منلو پر سر د فیس بک د فیصلې هر کلی کړی. دفیس بک انتظامیې په ډاګه کړې چې دوي د پاکستان هغه وړاندیز رد کړی چې غواړي د فیس بک نوې اکاونټ دې د موباېل ټیلیفون سره وتړل شي. څیړونکي وايي حکومت دغه غوښتنه ځکه کړې وه چې په فیس بک باندې څارنه نوره سخته کړي. په پاکستان کې د سوشل میډیا او انټرنیټ د ازاداۍ او د دوي د کارونکو د حقونو لپاره کار کونکې یوې غیر دولتي ادارې (بولو بهي) یو مشر اسامه خلجي وي او ای ډیوه ته ویلي د پاکستان حکومت په داسې قسمه ګامونو د هغه خلکو غږ بندول غواړي چې په سوشل میډیا د حکومت په بدو نیوکې، د خپلو حقونو غوښتنې او د حکومتي ادارو په ناکامۍ پوښتنې راپورته کوي. ښاغلی خلجي زیاتوي ٫٫ د پاکستان حکومت وړاندې هم په سوشل میډیا یو شمیر بندیزونه لګولي، لوې مثال یې د سایبر کرایم بل دی چې یو شمیر برخې يې داسې دي چې د خلکو د وینا ازادي قبضه کوي.٬٬ د اسامه خلجي په وینا په نژدیو ورځو کې په جېنیوا کې د ملګرو ملتونو د بشري حقونو په دفتر کې د نړۍ یو شمیر هیوادونو د (انټرنیشنل ګورنمنټس ان سول اینډ پولېټیکل راېټس) په نامه نړیوال قانون منلی. پاکستان هم دغه قانون لاس لیک کړی او ژمنه يې کړې وه چې د خپل اولس د سیاسي او بشري حقونو خیال به ساتي. خو په ټولنیزو رسنیو دا تازه بندیزونه ښايي پاکستان د دغه نړیوال قانون سرغړونه کوي. دفیس بک ویاندې کرسټین چن وائس اف امریکه ته ویلي دپاکستان دحکومت غوښتنه یې ځکه نه ده منلې چې دا به د موباېل فون او فیس بک اکاونټ لرونکو د حقونو پرضد عمل وي. میرمن کرسټین ویلي فیس بک به خپلو فعالینو ته د حکومت دغیرضروري اؤ دحده له تیرې مداخلې نه د تحفظ ورکولو دپاره خپلې هڅې دوامداره ساتي. ویاندې ددې خبرې هم پخلی کړی چې پاکستاني چارواکو په دې وروستیو کې دفیس بک انتظامیې سره لیدلي دي اؤ په مهمو موضوعاتو یې ورسره خبرې کړي دي. (د فیس بک د دریځ په اړه نور تفصیل د وي او ای ډیوه په ویب پاڼه په دې لنک کتلی شۍ). پاکستان کې دا مهال قابو ۳ کروړه اؤ ۳۰ لکه خلک دټولنیزو رسنیو ویب پاڼه فیس بک کاروي. په دې وروستیو کې دپاکستان حکومت فیس بک نه غوښتنه کړې وه چې پاکستان کې کوم خلک په فیس بک فعالیتونه کوي دهغوئ اکاوننټونه دې دهغوئ موبائیل نمبرو سره وتړل شي. دپاکستان ټیلی کمیونیکشن چارواکو دحکومت ددغه غوښتنې مقصد په فیس د جعلي اکاوننټونو اؤ د مذهب دسپکاوي مخه نیول ښودلې ده. پاکستاني چارواکو دریځ خپل کړی ؤ چې پاکستان کې د موبائیل ټولې نمبرې وړاندې نه دبائیو میټرک یا ګوتې لګولو دنظام لاندې تصدیق شوي اؤ که فیس بک دخپلو صارفینو اکاوننټونه دغو موبائیل نمبرو سره وتړي نو دجعلي اکاوننټونو جنجال به نه ختم شي. د اسامه خلجي سره دغه مرکه د ډیوه همکار شعیب ذاده کړې تاسو يې په لاندیني لنک اوریدی شۍ.